Diari Oficial de la Generalitat Valenciana


Sumari del DOGV 9967, del 28-10-2024 (2024/10272)

RESOLUCIÓ de 10 d’octubre de 2024, de la Secretaria Autonòmica d'Educació, per la qual se suprimixen els Centres de Formació, Innovació i Recursos Educatius (CEFIRE) específics: Educació Infantil, Àmbit científic, tecnològic i matemàtic, Plurilingüisme, Humanístic i social, Artisticoexpressiu, Educació inclusiva, Centre d'Innovació Digital Avançat de la Comunitat Valenciana, i Competència digital docent.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9967

Data del DOGV
:   28-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10508

CVE
:   DMCX-O-7646-58430

Data del document
:   10-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, establix, en l'article 2.2, que «Els poders públics prestaran una atenció prioritària al conjunt de factors que afavorixen la qualitat de l'ensenyament i, especialment, la qualificació i formació del professorat, el seu treball en equip, la dotació de recursos educatius, humans i materials, les condicions ambientals i de salut del centre escolar i el seu entorn, la investigació, l'experimentació i la renovació educativa». En el seu article 102, considera la formació permanent com un dret i una obligació del professorat, així com una responsabilitat de les administracions educatives i dels centres docents, i establix orientacions sobre els continguts que s'han de contemplar en els programes de formació permanent del professorat. Així mateix, en l'article 103, establix que «les administracions educatives planificaran les activitats de formació del professorat, garantiran una oferta diversificada i gratuïta d'estes activitats i establiran les mesures oportunes per a afavorir la participació del professorat en elles».

El Decret 231/1997, de 2 de setembre, del Govern Valencià, pel qual es regula la creació, estructura i funcionament dels Centres de Formació, Innovació i Recursos Educatius de la Comunitat Valenciana (d'ara en avant, Decret 231/1997), establix en l'article 2.1 la competència d'esta conselleria per a crear i suprimir centres de formació, innovació i recursos educatius (d’ara en avant CEFIRE) de la Comunitat Valenciana, així com el desenrotllament de la seua estructura, organització i funcionament; mentre que, en l'article 2.2, disposa la potestat d'esta per a crear i suprimir centres de formació, innovació i recursos educatius específics, la plantilla i els òrgans de participació dels quals podran ser regulats de manera singular.

El Decret 231/1997, citat *ut supra*, definix l'estructura de la xarxa de centres de formació, innovació i recursos educatius de la Comunitat Valenciana, així com els seus objectius i funcions. Amb la finalitat d'adaptar-se als canvis del sistema educatiu i de la realitat social, l'estructura de la xarxa CEFIRE de la Comunitat Valenciana, definida en este decret, ha de redimensionar-se per a ser capaç de donar una resposta racionalitzada, uniforme i, sobretot, flexible, que permeta als centres educatius no universitaris adoptar un paper més important i actiu dins de la planificació de la formació i de la innovació educativa.

Per tot això, fent ús de l'autorització conferida per la disposició final del Decret 231/1997, en virtut de les competències que m'atribuïx la Llei 5/1983, de 30 de desembre, del Consell; el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació; així com el Decret 17/2024, de 12 de juliol, de la Presidència de la Generalitat, pel qual es determinen el nombre i la denominació de les conselleries i les seues atribucions, en relació amb el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,

RESOLC

*Primer. Objecte*

La present resolució té com a objecte definir els CEFIRE específics que han de quedar suprimits i distribuir els recursos i expedients existents entre la resta dels que romanen en la xarxa CEFIRE.

*Segon. CEFIRE específics a suprimir*

Se suprimixen els CEFIRE específics: educació infantil, àmbit científic, tecnològic i matemàtic, plurilingüisme, humanístic i social, artisticoexpressiu, educació inclusiva, Centre d'Innovació Digital Avançat de la Comunitat Valenciana i competència digital docent.

*Tercer. Distribució de recursos i expedients*

1. Els recursos educatius disponibles en els CEFIRE específics a suprimir es distribuiran entre les seus de CEFIRE amb continuïtat i entre els centres educatius confrontants, segons criteris de necessitat, així com d'eficiència en el trasllat.

2. Els expedients localitzats físicament en les seus a suprimir s'allotjaran en les seus amb continuïtat, sobre la base de la taula següent:

|  |  |
| --- | --- |
| CEFIRE específic que se suprimix | CEFIRE que hereta expedients |
| Educació Infantil | CEFIRE de València |
| Àmbit Científic, Tecnològic i Matemàtic |
| Plurilingüisme |
| Àmbit Humanístic i Social |
| Àmbit Artisticoexpressiu |
| Educació Inclusiva |
| Centre d'Innovació Digital    Avançat de la Comunitat Valenciana |
| Competència Digital Docent | CEFIRE específic de Creació de Recursos Educatius i Competència Professional Docent |

  

*Quart.* Producció d'efectes

La present resolució tindrà efecte l'endemà de la seua publicació en el *Diari Oficial de la Generalitat Valenciana*.

*Cinquè.* Recursos

De conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà recórrer potestativament en reposició, o bé caldrà plantejar directament recurs contenciós administratiu, en els terminis i davant els òrgans que s'indiquen a continuació, sense perjuí que es puga interposar qualsevol altre recurs que es considere oportú:

a) El recurs de reposició haurà d'interposar-se davant esta conselleria, en el termini d'un mes, a comptar de l'endemà de la publicació d'esta resolució en el *Diari Oficial de la Generalitat Valenciana*.

b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució en el *Diari Oficial de la Generalitat Valenciana*.

  

València, 10 d'octubre de 2024

Daniel McEvoy Bravo

Secretari autonòmic d’Educació